《句》
元代·孙蕙兰

露下庭梧叶，风吹月桂花。登楼闻过雁，开户见栖鸦。

绣帘当雪捲，银烛背风然。雪晴山显翠，风暖水生纹。

萱草当阶绿，樱桃落地红。芍药开时病，荼蘼落处愁。

玉钗簪茉莉，罗扇绣芙蓉。窗前垂柳分春色，镜里幽兰对晓妆。

花间影过那知燕，柳外声来不见莺。慈亲教婢回金剪，娇妹嗔人夺绣针。

妆成宝镜杨花过，行出珠帘燕子归。自倾瓮里春泉水，亲灌阶前石竹花。

海棠带雨胭脂重，杨柳凝烟翡翠浓。

作者简介：元人，傅汝砺妻。善诗，闲雅可诵，然不多为。又恒毁其稿，或窃收之，令勿毁，则云：“女子当治织纴组紃以致孝敬，词翰非所事也。”既卒，汝砺编集遗诗，题曰《绿窗遗稿》。